贺新凉 秋闺
王豸来 (Qing)
素练流黄卷。倚雕阑、碧梧金井，深闺消遣。蝴蝶扑来团扇底，忽见海棠开泫。拈绣线、丝丝扣茧。万种千端愁与恨，蹙烟螺、不觉蛾眉浅。同心结，何时展。窥人新月帘钩显。暗低徊、藁砧敲遍，弓鞋蹴扁。寂寂萝阴瑶砌冷，闹煞金铃花犬。俏离魂、空房不免。宕子天涯消息断，把龟儿卦卜钗儿典。参商彗，何由剪。